Document ID: 31999R1452

31999R1452
L 167/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1452/1999 НА КОМИСИЯТА
от 1 юли 1999 година
за изменение на Регламент (ЕИО) № 1964/82 относно определяне на условията за предоставяне на специални възстановявания при износ за някои разфасовки обезкостено месо от животни от рода на едрия рогат добитък
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 805/68 на Съвета от 27 юни 1968 г. относно общата организация на пазара на говеждо и телешко месо (1), последно изменен с Регламент (ЕО) № 1633/98 (2), и по-специално член 13, параграф 12 от него,
(1)
като има предвид, че Регламент (ЕИО) № 1964/82 на Комисията (3), последно изменен с Регламент (ЕО) № 2469/97 (4), определя условията за предоставяне на специални възстановявания при износ за някои разфасовки обезкостено месо от четвъртинки от възрастни мъжки животни от рода на едрия рогат добитък;
(2)
като има предвид, че предоставянето на специалното възстановяване при износ зависи от изпълнението на условието общото количество месо, получено от обезкостяването на четвъртинките, да бъде изнесено, освен в случай на непреодолима сила и без да се засягат изискванията на член 6, параграф 2 от него;
(3)
като има предвид, че е уместно да се разширят обстоятелствата, при които условието за пълно изнасяне на полученото месо може да не е изпълнено изцяло, без да се губи правото на получаване на възстановяване при износ; като има предвид, че въпреки това е необходимо тази възможност да бъде ограничена и тя да зависи от изпълнението на ограничителни условия, с цел да се предотврати злоупотребата с нея;
(4)
като има предвид, че предвидените мерки в настоящия регламент са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Член 6 на Регламент (EИО) № 1964/82 се заменя със следния текст:
„Член 6
1. За предоставянето на специалното възстановяване е необходимо, освен в случай на непреодолима сила, да бъде осъществен износът на цялото количество на разфасовките, добити от обезкостяването, извършено под контрола, посочен в член 2, параграф 3, и посочено в сертификата/сертификатите, посочени в член 4, параграф 1.
Операторът въпреки това може да пусне в продажба в границите на Общността филето със или без мастната обвивка на мускулите, костите, големите сухожилия, хрущялите, парчетата мазнина и други обрезки, които са получени при обезкостяването. В случай че операторът желае да пусне в продажба филето в границите на Общността, той трябва да го отбележи в декларацията, посочена в член 2, параграф 1. Освен това сертификатът/сертификатите, посочени в член 4, параграф 1, трябва да съдържат в клетка 4 думите „без филе“.
2. Ако изнесеното количество е по-малко от теглото, фигуриращо в клетка 6 на сертификата, посочен в член 4, параграф 1, и при положение че разликата не надвишава 10 % от горепосоченото тегло, сумата на специалното възстановяване се намалява. Процентът на това намаление е равен на пет пъти процента на констатираната разлика в теглото.
3. Ако тази разлика в теглото надвишава 10 %, специалното възстановяване се свежда до нивото на възстановяването относно продуктите, влизащи в състава на код по КН 0201 30 00 9150, приложимо на датата, отбелязана в клетка 21 на износната лицензия, въз основа на която са извършени формалностите, предвидени в член 3, параграф 1, или в член 26, параграф 1 от Регламент (ЕИО) № 3665/87.
4. Санкцията, предвидена в член 11, параграф 1, буква а) от Регламент (ЕИО) № 3665/87 не се прилага в случаите, посочени в параграфи 2 и 3.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага спрямо операциите, за които все още не е взето окончателно решение за плащане или освобождаване на гаранцията към момента на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 юли 1999 година.

Labels: 3
17